Кадетхэм я хьэщIащ
КъБР-м щыIэ МВД-м и деж щылажьэ Жылагъуэ советым и унафэщI Балъкъыз Валерэ щыIащ ХьэтIохъущыкъуей къуажэм дэт кадет школ-интер-нат №1-м.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм ведомствэхэм зэдай комиссэ къызэригъэпэщам и лэжьыгъэм хиубыдэу Къэрал кIуэцI IуэхухэмкIэ министерствэу КъБР-м щыIэм дэлажьэ Жылагъуэ советым и унафэщI, Урысей Федерацэм щIыхь зиIэ и артист Балъкъыз Валерэ щыгъуазэ зищIащ школ-интернатым еджэныгъэ-гъэсэныгъэ лэжьыгъэр къызэрыщызэрагъэпэщым. Къэбэрдей къэрал драмэ театрым и артист цIэрыIуэр инджылызыбзэ, математикэ, физкультурэ дерсхэм щIэсащ, еджапIэм и спорт пэшыр, библиотекэр, музейр зригъэлъэгъуащ.
— Классхэр къабзэщ, шхапIэм плIэ щагъашхэ, я пщIантIэ утыкур дахэщ, кIэщIу жытIэнщи, псоми я нэIэ зэрытетыр зыхыбощIэ, — жиIащ Балъкъызым.
Интернатым и унафэщIхэмрэ лэжьакIуэхэмрэ щепсалъэм Балъкъыз Валерэ къыхигъэщащ IуэхущIапIэм и егъэджакIуэхэр я гъэсэнхэм щIэныгъэ яIэным, я Хэкур фIыуэ ялъагъуным зэрегугъум гу зэрылъыптэр.
Балъкъызыр епсэлъащ школым щеджэхэм, зыщигъэгъуэзащ абыхэм я гурыгъу-гурыщIэхэм.
Къэрал кIуэцI IуэхухэмкIэ министерствэу КъБР-м щыIэм и пресс-IуэхущIапIэ.
